Source: https://www.najpravo.sk/clanky/ustavny-sud-bude-mat-od-stredy-pracovisko-aj-v-bratislave.html
Timestamp: 2020-01-26 20:50:00+00:00
Document Index: 1307677

Matched Legal Cases: ['súd ', 'súd ', 'súd ', '§ 9', 'súd ', 'súd ', 'súd ']

Ústavný súd bude mať od stredy pracovisko aj v Bratislave | Články | Najprávo.sk - najlepší právny poradca
30.5. 2011, 19:02 | Admin 3
Od 1. júna 2011 sa budú môcť občania Slovenskej republiky osobne obracať so svojimi ústavnými sťažnosťami na Ústavný súd Slovenskej republiky nielen v Košiciach, ale aj v Bratislave. Ústavný súd Slovenskej republiky zohľadnil potreby širokej verejnosti a vytvoril detašované pracovisko Kancelárie Ústavného súdu Slovenskej republiky.
Zvýšenie dostupnosti ústavného súdu
„Zriadenie detašovaného pracoviska v Bratislave umožňuje Ústavnému súdu SR § 9 ods. 1 zákona o organizácii Ústavného súdu Slovenskej republiky, o konaní pred ním a o postavení jeho sudcov. Nás však k jeho vytvoreniu viedla predovšetkým snaha zvýšiť dostupnosť ústavného súdu pri podávaní návrhov a sťažností pre všetky oprávnené osoby, ktorými sú nielen poslanci Národnej rady Slovenskej republiky, prezident, vláda, verejný ochranca práv, generálny prokurátor, súdy, ale každý občan – fyzická aj právnická osoba, ktorá namieta porušenie svojich základných práv alebo slobôd, alebo ľudských práv a základných slobôd.
Možnosť obrátiť sa so sťažnosťou alebo návrhom na ústavný súd prostredníctvom detašovaného pracoviska pomôže najmä sťažovateľom šetriť čas, ktorý má mimoriadny význam pri podávaní sťažnosti, pretože podľa zákona o ústavnom súde možno sťažnosť podať v lehote dvoch mesiacov od právoplatnosti rozhodnutia, oznámenia opatrenia alebo upovedomenia o inom zásahu. Do istej miery bude znamenať aj úsporu finančných prostriedkov spojených s doručovaním návrhu alebo sťažnosti v prípade osobného podania na detašovanom pracovisku.
Som rada, že sa mi podarilo splniť sľub, ktorým som sa pri nástupe do funkcie zaviazala vytvoriť ďalší kontaktný bod Ústavného súdu Slovenskej republiky pre širokú verejnosť," vysvetlila dôvody zriadenia nového pracoviska Ústavného súdu Slovenskej republiky jeho predsedníčka Ivetta Macejková.
Ústavný súd v priestoroch Národnej rady SR
Detašované pracovisko Ústavného súdu Slovenskej republiky sa nachádza v centre Bratislavy v priestoroch Národnej rady Slovenskej republiky, ktoré Kancelárii Ústavného súdu Slovenskej republiky veľmi ústretovo poskytla Kancelária Národnej rady Slovenskej republiky len za úhradu prevádzkových nákladov. Bude slúžiť aj na pracovné rokovania a na podujatia, ktoré organizuje Ústavný súd Slovenskej republiky, a ktoré doteraz realizoval v zapožičaných priestoroch.
Kontaktné údaje detašovaného pracoviska
Tel. : +421(0)2-5972 4501
Mob.: +421(0)917 877 393
Fax : +421(0)2-5972 4502
E-mail: meskova@concourt.sk
On-line elektronická podateľňa: ustavnysud@e-podanie.sk
(pri príjem elektronických dokumentov podpísaných zaručeným elektronickým podpisom)
Úradné hodiny podateľne Ústavného súdu SR
Podateľňa – úradné hodiny:
Pondelok – 9,00 – 11,00 h
Streda – 14,00 – 16,00 h
V prípade zvýšeného záujmu o služby detašovaného pracoviska budú úradné hodiny podateľne primerane upravené.
Zdroj: Tlačová správa Ústavného súdu SR na www.concourt.sk
náhrada škody rekodifikácia spotrebiteľ judikatúra súdne poplatky odvolanie dokazovanie premlčanie mediácia ochrana osobnosti oslobodenie od súdnych poplatkov bezpodielové spoluvlastníctvo manželov exekúcia trovy konania dovolanie podielové spoluvlastníctvo náhrada trov konania dedenie spotrebiteľská zmluva úroky z omeškania